b'\n_START_ARTICLE_\nAntemijus\n_START_SECTION_\nJaunyst\xc4\x97\n_START_PARAGRAPH_\nAntemijus buvo i\xc5\xa1 kilmingos Ryt\xc5\xb3 Romos imperijos gimin\xc4\x97s. Jo motina Lucina, gimusi apie 400 m., buvo konsulo Flavijaus Antemijaus dukra. Jo t\xc4\x97vas Prokopojus buvo kil\xc4\x99s i\xc5\xa1 uzurpatoriaus Prokopijaus, Konstantino I s\xc5\xabn\xc4\x97no._NEWLINE_Antemijus gim\xc4\x97 apie 420 m. Konstantinopolyje, studijavo neoplatoniko Proklo mokykloje Aleksandrijoje. 453 m. jis ved\xc4\x97 Markij\xc4\x85 Eufemij\xc4\x85, Ryt\xc5\xb3 Romos imperatoriaus Markiano (vald\xc4\x97 450\xe2\x80\x93457 m.) dukr\xc4\x85. Po vedyb\xc5\xb3 Antemijus tapo grafu ir buvo nusiustas \xc4\xaf Dunojaus front\xc4\x85, kurio \xc4\xaftvirtinimai buvo nusiaubti po Atilos mirties. 454 m. Antemijus buvo at\xc5\xa1auktas \xc4\xaf Konstantinopol\xc4\xaf ir pakeltas \xc4\xaf patricij\xc5\xb3 rang\xc4\x85 bei paskirtas vienu i\xc5\xa1 keli\xc5\xb3 armijos vad\xc5\xb3. 455 m. jis buvo konsulu kartu su Vakar\xc5\xb3 Romos imperatoriumi Valentinianu III._NEWLINE_D\xc4\x97l svaiginan\xc4\x8dios karjeros ir suteiktos garb\xc4\x97s manoma, kad Markianas ruo\xc5\xa1\xc4\x97 Antemij\xc5\xb3 vienam i\xc5\xa1 dviej\xc5\xb3 imperij\xc5\xb3 sostui u\xc5\xbeimti. Ta\xc4\x8diau 456 m. spal\xc4\xaf Vakar\xc5\xb3 Romos imperatorius Avitas buvo nuverstas, o 457 m. saus\xc4\xaf mir\xc4\x97 Markianas nepaskyr\xc4\x99s \xc4\xafp\xc4\x97dinio. Abi imperijos netur\xc4\x97jo imperatori\xc5\xb3 ir jas vald\xc4\x97 barbari\xc5\xa1kos kilm\xc4\x97s generolai: Ricimeras vakaruose ir Asparas rytuose. Kadangi barbari\xc5\xa1ka kilm\xc4\x97 trukd\xc4\x97 u\xc5\xbeimti sost\xc4\x85, Asparas vietoj gerbiamo Antemijaus imperatoriumi pasirinko \xc5\xbeemo rango kari\xc5\xa1k\xc4\xaf Leon\xc4\x85. Vararuose imperatoriumi tapo Majorianas._NEWLINE_Antemijus tarnavo naujam imperatoriui ir kaip karo vadas gyn\xc4\x97 imperij\xc4\x85 nuo barbar\xc5\xb3. Apie 460 m. jis nugal\xc4\x97jo Valamiro vestgotus Ilyrijoje. Po septyneri\xc5\xb3 met\xc5\xb3 Antemijus nugal\xc4\x97jo grup\xc4\x99 hun\xc5\xb3, kurie per\xc4\x97jo u\xc5\xbe\xc5\xa1alus\xc4\xaf Dunoj\xc5\xb3.\n_START_SECTION_\nSosto u\xc5\xbe\xc4\x97mimas\n_START_PARAGRAPH_\nPo Vakar\xc5\xb3 Romos imperatoriaus Libijaus Severo mirties 465 m., vandal\xc5\xb3 karalius Geiserikas siek\xc4\x97, kad imperatoriumi tapt\xc5\xb3 Olibrijus, ved\xc4\x99s velionio Valentiniano III dukr\xc4\x85 kaip ir Geiseriko s\xc5\xabnus. Leonas nenor\xc4\x97jo prileisti Geiseriko prie imperatoriaus r\xc5\xabm\xc5\xb3 Ravenoje, tad vandal\xc5\xb3 piratai prad\xc4\x97jo pulti ne tik Italijos, bet ir Ilyrijos ir Peloponeso gyvenvietes. Leonas tur\xc4\x97jo imtis veiksm\xc5\xb3. 467 m. kovo 25 d. Leonas paskelb\xc4\x97 Antemij\xc5\xb3 Vakar\xc5\xb3 Romos imperatoriumi su Ricimero sutikimu ir i\xc5\xa1siunt\xc4\x97 su armija \xc4\xaf Italij\xc4\x85.\n_START_SECTION_\nU\xc5\xbesienio reikalai\n_START_PARAGRAPH_\nVandalai buvo pagrindin\xc4\x97 Vakar\xc5\xb3 Romos imperijos problema. 467 m. prie\xc5\xa1 buvo suorganizuotas nes\xc4\x97kmingas karo \xc5\xbeygis: d\xc4\x97l blogo oro rom\xc4\x97n\xc5\xb3 laivynas laiku neatvyko \xc4\xaf savo baz\xc4\x99._NEWLINE_468 m. Antemijus, Marcelinas ir Leonas sureng\xc4\x97 nauj\xc4\x85 operacij\xc4\x85 prie\xc5\xa1 vandalus, kurios vyriausias vadas buvo Basiliskas, Leono \xc5\xbeentas, kuris po septyneri\xc5\xb3 met\xc5\xb3 pats tapo imperatoriumi. \xc5\xbdygi finansavo Ryt\xc5\xb3 Romos imperija, bet Antemijus irgi prisid\xc4\x97jo. Operacija baig\xc4\x97si katastrofa, Marcelinas \xc5\xbeuvo Leonas pasira\xc5\xa1\xc4\x97 taikos sutart\xc4\xaf su Geiseriku, o Antemijus atsisak\xc4\x97 plan\xc5\xb3 atgauti Afrik\xc4\x85 ir nusprend\xc4\x97 imtis vizigot\xc5\xb3._NEWLINE_Vizigot\xc5\xb3 karalius Eurikas pasinaudodamas sumai\xc5\xa1timi Galijoje ir i\xc5\xa1pl\xc4\x97t\xc4\x97 savo valdas atkirsdamas kelet\xc4\x85 rom\xc4\x97n\xc5\xb3 provincij\xc5\xb3 nuo Italijos. Arl\xc4\xaf ir Marsel\xc4\xaf vis dar vald\xc4\x97 Vakar\xc5\xb3 Romos imperatorius, Alvernija, valdoma Ekdicijaus, imperatoriaus Avito s\xc5\xabnaus, buvo atskirta nuo imperijos kaip ir \xc5\xa1iaur\xc4\x97je buvusi Suasono valda._NEWLINE_470 m. Antemijus nusamd\xc4\x97 Armorikos bretonus kautis su Euriku. I\xc5\xa1 prad\xc5\xbei\xc5\xb3 12 t\xc5\xabkst. breton\xc5\xb3 u\xc5\xbe\xc4\x97m\xc4\x97 Bur\xc5\xbe\xc4\x85, bet bandant u\xc5\xbeimti Deol\xc4\x85, juos nugal\xc4\x97jo didesn\xc4\x97 vizigot\xc5\xb3 armija ir bretonams teko trauktis pas bretonus, rom\xc4\x97n\xc5\xb3 s\xc4\x85jungininkus._NEWLINE_Antemijus band\xc4\x97 nugal\xc4\x97ti vizigotus tiesiogiai. Jis sub\xc5\xabr\xc4\x97 armij\xc4\x85, kuriai nominaliai vadovavo jo s\xc5\xabnus Antemiolas, o i\xc5\xa1 ties\xc5\xb3 generolai Torisarijus, Everdingas ir Hermianas. Rom\xc4\x97nai i\xc5\xa1vyko i\xc5\xa1 Arlio ir kirto Ronos up\xc4\x99, bet juos u\xc5\xbepuol\xc4\x97 Eurikas, nu\xc5\xbeud\xc4\x97 generolus, nusiaub\xc4\x97 apylinkes.\n_START_SECTION_\nVidaus reikalai\n_START_PARAGRAPH_\nBe Afrikos praradimo ir silpstan\xc4\x8dios \xc4\xaftakos vakaruose Antemijus tur\xc4\x97jo kovoti su opozicija Italijoje. Jis buvo graikas, Ryt\xc5\xb3 Romos imperatoriaus i\xc5\xa1rinktas i\xc5\xa1 jo paties r\xc5\xabm\xc5\xb3 ir daug kas tik\xc4\x97jo, kad jis buvo pagonis._NEWLINE_Nor\xc4\x97damas gauti senatori\xc5\xb3 param\xc4\x85 jis suteik\xc4\x97 patricijaus rang\xc4\x85 daugybei Italijos ir Galijos aristokrat\xc5\xb3. Taip jis pagerb\xc4\x97 civilius ir aristokratus be ypatingos karjeros, pvz.: Magn\xc4\x85 Feliks\xc4\x85 ir gal\xc5\xb3 poet\xc4\x85 Sidonij\xc5\xb3 Apolinar\xc4\xaf. Poetas atgabeno peticij\xc4\x85 nuo savo \xc5\xbemoni\xc5\xb3 ir jo pa\xc5\xbeystamas Romoje konsulas Cecina Decijus Basilijus patar\xc4\x97 jam para\xc5\xa1yti panegirik\xc4\x85, skirt\xc4\x85 Antemijaus konsulavimo proga 468 m. Antemijus suteik\xc4\x97 jam daug titul\xc5\xb3 ir garbing\xc5\xb3 pareig\xc5\xb3, o Sidonijus prad\xc4\x97jo smarkiai \xc4\xaftakoti imperatori\xc5\xb3._NEWLINE_Geri santykiai tarp Abiej\xc5\xb3 Rom\xc5\xb3 imperatori\xc5\xb3 buvo naujas dalykas ir tai buvo naudojama propagandai. Antemijaus monetose abu imperatoriai laikosi u\xc5\xbe rank\xc5\xb3, vaizduodami vienyb\xc4\x99. Kadangi Amtemijus gr\xc4\x85\xc5\xbeino r\xc5\xabmus \xc4\xaf Rom\xc4\x85, jos pinig\xc5\xb3 kalykla tapo svarbiausia.\n_START_SECTION_\nMirtis\n_START_PARAGRAPH_\nVakar\xc5\xb3 Romos r\xc5\xabmuose svarbiausias \xc5\xbemogus buvo Magister militum Ricimeras. Nepaisant jo ir Antemijaus vienintel\xc4\x97s dukros Alipijos santuokos, j\xc5\xb3 santykiai nebuvo geri. Ta\xc4\x8diau jie tapo itin prasti d\xc4\x97l senatoriaus Romano, Ricimero \xc5\xbemogaus, teismo ir mirties bausm\xc4\x97s 470 m., nes Antemijus j\xc4\xaf apkaltino i\xc5\xa1davyste. Ricimeras surinko 6 t\xc5\xabkst. vyk\xc5\xb3 kautis su vandalais, bet po Romano mirties patrauk\xc4\x97 su jais \xc4\xaf \xc5\xa1iaur\xc4\x99. Abiej\xc5\xb3 pusi\xc5\xb3 r\xc4\x97m\xc4\x97jai kelis kartus susir\xc4\x97m\xc4\x97, kol buvo sudaryta 1 met\xc5\xb3 paliaub\xc5\xb3 sutartis tarpininkaujant Pavijos vyskupui Epifanijui._NEWLINE_472 m. prad\xc5\xbeioje m\xc5\xab\xc5\xa1is atsinaujino ir Antemijus apsimet\xc4\x97 serg\xc4\x85s ir pasisl\xc4\x97p\xc4\x97 \xc5\xa0vento Petro bazilikoje. Leonas pasiunt\xc4\x97 Olibrij\xc5\xb3 sutaikyti Ricimer\xc4\x85 ir Antemij\xc5\xb3, o v\xc4\x97liau kaip ambasadori\xc5\xb3 pas Geiserik\xc4\x85. Antrasis Leono pasiuntinys nuvyko su \xc4\xafsakymu Antemijui nu\xc5\xbeudyti Olibrij\xc5\xb3 ir Ricimer\xc4\x85. Ta\xc4\x8diau Ricimeras per\xc4\x97m\xc4\x97 lai\xc5\xa1k\xc4\x85 ir j\xc4\xaf parod\xc4\x97 Olibrijui._NEWLINE_Ricimeras paskelb\xc4\x97 Olibrij\xc5\xb3 imperatoriumi ir apgul\xc4\x97 Antemij\xc5\xb3 Romoje. Antemij\xc5\xb3 r\xc4\x97m\xc4\x97 aristokratai ir miestie\xc4\x8diai, o Ricimeras tur\xc4\x97jo barbar\xc5\xb3 armij\xc4\x85 kuriai priklaus\xc4\x97 ir Odoakro vyrai. Ricimeras sugeb\xc4\x97jo atskirti r\xc5\xabmus nuo uosto ir imperatoriaus \xc5\xa1alininkai prad\xc4\x97jo badauti. Abi pus\xc4\x97s kreip\xc4\x97si \xc4\xaf Galijos armij\xc4\x85, bet jos vadas Gundobadas par\xc4\x97m\xc4\x97 d\xc4\x97d\xc4\x99 Ricimer\xc4\x85. Antemijus suteik\xc4\x97 Bilimerui auk\xc5\xa1t\xc4\x85 post\xc4\x85 ir \xc5\xa1is \xc5\xbeygiavo \xc4\xaf Rom\xc4\x85 su i\xc5\xa1tikima armija, bet \xc5\xbeuvo, kai band\xc4\x97 sutraukdyti Ricimerui \xc4\xaf\xc5\xbeengti \xc4\xaf Romos centr\xc4\x85._NEWLINE_Prarad\xc4\x99s vilt\xc4\xaf Antemijus band\xc4\x97 prasiver\xc5\xbeti, bet neteko daug kari\xc5\xb3, tad b\xc4\x97go sl\xc4\x97ptis \xc4\xaf \xc5\xa0vento Petro bazilik\xc4\x85, bet buvo pagautas ir 472 m. liepos 11 d. nu\xc5\xbeudytas.'